እንተ ዶክተር ሓጐስ እቲ ሓበሬታ ግጉይ እዩ ይብሉ። "ናትና ሰብ ሞያ ኣለዉ 'ኮንታክት ትሬሴርስ' ዝበሃሉ፤ ከምዚ ዝበለ ጥርጡር ክህሉ እንከሎ እናደለዩ ዝውስዱ ኣለዉ። ምስ ሓይልታት ፀጥታ ብንሓሳእ ኰይኖም እዮም ዝሰርሑ። ስለ'ዚ ኩሉ ኣበይን እንታይን ከምዘሎ ንምእራይ ተፈቲኑ እዩ። ሕዚ'ውን ይቕፅል ስለዘሎን ገና ስለዝዀነን፡ ብደንቢ ኩሉ ምስኡ ርክብ ዝነበሮ እንተራኣየ ክኣቱ እዩ። ምእታው ጀሚሩ'ሎ፤ ዝተረፈ እንተሃልዩ እውን ክኣቱ እዩ" ብምባል ነቲ ሓበሬታ ከምዘይተቐበልዎ ገሊፆም። መንግስቲ ክልል ትግራይ ነቲ ኣብቲ ዝሓለፈ ወርሒ ዘውፀኦ እዋን እቶእቶ ዳግም ብሰለስተ ኣዋርሕ ከምዘናወሖ ይፍለጥ። ይኹን እምበር ግና ዝተወሰኑ ኣናእሽተይ ትካላት ተኸፊቶም ስራሕ ክጅምሩን ውሱን ምንቅስቓስ ክካየድን ፈቒዱ እዩ። ድሕሪ'ዚ ፍቓድ'ዚ ሰባት ክድፍሩን ነቲ ኣዋጅ ክስዕሩን ተራእዮም። ብርክት ዝበሉ መናእሰይ ተኣኪቦም ኣብ ሓንቲ ሞባይል ስልኪ ፀወታን ግጥምን ከካይዱ ብስፍሓት ይረአ። ኣብ ዕዳጋ ህዝቢ ብድፍእን ጉንፂትን ኣብ ሃይሃይታ ይውዕል። እቲ ፈለማ እቲ ለበዳ ናብ ሃገር ኣትዩ ምስ ተባህለ ተሪፉ ዝነበረ ብኢድ ሰላም ምብህሃልን ምትሕቑቛፍን ኣብዚ ቅንያት'ዚ ናብቲ ቅድሚ ሎሚ ዝነበሮ ተመሊሱ ትዕዘብ። ኣብ ኣብይተ ክርስትያን ህዝቢ ኣብ ቀብሪ ብኣሻሓት ተኣኪቡ ምስ ሓይልታት ፀጥታ ክዳፋእ ምርኣይ ንቡር ኰይኑ ኣሎ። ምሸታ ምሸት ኣብ ታኽሲ ተፃቒጥካ ምኻድ ልሙድ ተርእዮ እዩ። ካብ ከተማ ናብ ከተማ ኮሚደረን ሽጉርትን ፅዒነን ምስ ዝንቀሳቐሳ ኣይስዙ ዝዓይነተን መካይን ብዙሓት በፂሖም ከምዝምለሱ ይዛረቡ። እንዳ ኣብያተ መስተ ምዕፃወን መርድእ ዝዀኖም ሰተይቲ፡ ስዋ ብጎማ መሊኦም ኣብ ዘይተመልኡ ህንፃታት ኣፅሊሎም እሞ ድማ ተኣኪቦም ይሰትዩ፤ ሰብ መካይን ቢራ ብካሳታት ገዚኦም ካብ ከተማ ውፅእ ኢሎም ተኣኪቦም ይሰትዩ። ዋጋ ሓደ ቢራ 25 ብር ዝነበረ ኣብዚ ሕዚ እዋን ክሳብ 40ን 50ን በፂሑ ኣሎ። ካብተን ፋብሪካታት ናብ ከተማታት ዝኣቱ ቢራ እውን ይውሕድን ይተርፍን ስለዘሎ ዋግኡ ኣመና ክኸብር ኣገዲዱዎ'ዩ። እዚ ኹሉ ምስትርሓይ ግና ካብ ትማሊ ንደሓር ዝቕፅል ኣይመስልን። ስለ ምንታይሲ እቲ ትማሊ ዝተሰምዐ ሕማቕ ዜና፡ ንብዙሓት ኣደንጊፁ እዩ። ካብ ብቐደሙ እውን ኣብ ትግራይ እማን ድዩ ክሳብ ሕዚ በቲ ቫይረስ ዝሓመመ ሰብ ዘየለ?
